Toshkent mahallalari. Ushbu roʻyxatda Toshkent shahrining mahallalari tumanlar kesimida keltirilgan. 2016-yil iyul oyi maʼlumotlariga koʻra, Toshkent shahrida 505 ta mahalla bor. 2016-yil 21-apreldagi Xalq deputatlari Toshkent shahar kengashining 111/14-5-sonli qaroriga binoan Toshkentdagi 104 ta mahalla qayta nomlandi. Bunda Toshkent tumanlarida bir-birini takrorlovchi nomlar boshqa muqobiliga almashtirildi, shuningdek, ayrim mahalla nomlari (masalan, Mirzo Ulugʻbek tumanidagi Oltintepa-10 mahallasi nomi Oltintepa mahallasi deb oʻzgartirildi) tartibga keltirildi. 2020-yil 25-sentyabrda Toshkentning oʻn ikkinchi tumani – Yangihayot tumani tashkil etildi. Yangihayot Toshkent shahrining Sergeli, Bektemir va Toshkent viloyatining Zangiota, Quyichirchiq, Yangiyoʻl, Oʻrtachirchiq tumanlari chegaralarini oʻzgartirish orqali tashkil etilgan. 2020-yil 9-iyulda qabul qilingan Xalq deputatlari Sergeli tumani kengashining 66/2-10-sonli qarori bilan Sergeli tumanining 13 ta mahallasi – Al-Fargʻoniy, Doʻstlik, Humo, Navqiron, Olchazor, Tashabbus, Viqor, Yangi umid, Yangi Choshtepa, Yorqin hayot, Yoʻldosh, Charogʻon, Chorbogʻ toʻliq; 6 ta mahallasi – Daryo boʻyi, Joʻnariq, Past Darxon, Qipchoq, Sofdil, Choshtepa qisman Yangihayot tumaniga oʻtkazilgan.